**Mandat for BUP Oslo Nord (BON) kompetanseteam sped og småbarn**

**1. Formålet med kompetanseteamet**

Bidra til at BON tilbyr gode og virksomme spesialisthelsetjenester til den yngste gruppen barn (0-5 år) og deres foreldre, samt gravide. Behandlingen har gjerne som mål å hjelpe foreldre til å møte barnet sitt på utviklingsfremmende måter.

**2. Pasientgruppe**

Gravide, nyfødte og barn opp til 5 år hvor det foreligger alvorlig bekymring for barnets psykiske tilstand, psykososiale utvikling og/eller bekymring for samspill mellom foreldre og barn utover det som kan håndteres ved forsterket oppfølging ved helsestasjon eller andre tiltak i førstelinjen. Teamet erfarer at det er hensiktsmessig å inndele dette i tre hovedgrupper:

Gruppe 1: Sårbare gravide.

Gruppe 2: Barn 0 opp til 5 år med hovedvekt på samspillsvansker og fare for skjevutvikling.

Gruppe 3: Barn 0 opp til 5 år med hovedvekt på barn som viser symptomer på psykisk lidelse, forsinket utvikling eller nevroutviklingsforstyrrelser.

**3. Oppgaveoversikt**

Utredning: Ja

Behandling: Ja. Teamet tilbyr blant annet psykoedukasjon, mentaliseringsbasert foreldreveiledning, Circle of Security (COS) foreldreveiledning, COS Intervention, Marschak Interaction Method (MIM) veiledning, Theraplay, Nurture and Play, emosjonsfokusert foreldreferdighetstrening (EFST), foreldreveiledning med fokus på tilpasset utviklings- og reguleringstøtte, Newborn Behavior Observation (NBO), leketerapi, medikasjon, tverrfaglig samarbeid i teamet og med førstelinjen.

Konsultativ virksomhet innad BON:Ja. I saker med behov for spisskompetanse fra sped- og småbarnsfeltet for barn over 5 år.

Opplæring av annet helsepersonell: Ja. Leger i spesialisering (LIS), psykologer i spesialisering, psykologstudenter og annet helsepersonell.

Klinikknær forskning: Nei. Imidlertid er dette under planlegging.

**4. Inntak**

Inntaksteamet ved BON fatter vedtak om rett til helsehjelp også for den yngste gruppen barn (0-5 år), samt gravide. I praksis har koordinator sped- og småbarnsteamet vært konsultert innen endelig inntaksvurdering.

**5. Samhandling ved BON om sammenhengende koordinerte pasientforløp**

Viser til punktene 3 og 4.

**6. Behandlingsansvar**

Behandlingsansvaret for pasienten er hos ansvarlig behandler (som vil være koordinator eller en av medarbeiderne i sped- og småbarnsteamet).

**7. Lederforankring**

Behandler forholder seg til sin enhetsleder som nærmeste leder også i saker hvor sped- og småbarnsteamet bidrar i pasientforløpet.

**8. Rollen som koordinator**

Seksjonsleder utnevner koordinator for 1 år av gangen etter en helhetsvurdering hvor blant annet hensynet til kontinuitet inngår. Neste utnevning vil skje med virkning fra 01.01.2025.

Koordinator forholder seg til sin enhetsleder som nærmeste leder i alle faglige og andre spørsmål som omhandler kompetanseteamets arbeid innen rammen av dette mandatet. Ved behov for avklaring – f.eks av den felles forståelsen av mandatet - kan både enhetsleder og koordinator invitere seksjonsleder til et møte for avklaring. Både enhetsleder og seksjonsleder deltar da som hovedregel i dette møtet.

Koordinator har ansvar for å holde oversikt over informasjon vedrørende sped- og småbarnsteamet som er på fellesområdet, og for at informasjonen som er lagret der er i henhold til kravene til personvern.

**9. Tildelte ressurser og sammensetningen av kompetanseteamet**

Pr dags dato er det satt av følgende personalressurser til teamet:

|  |  |  |  |  |
| --- | --- | --- | --- | --- |
| **Navn** | **Team rolle** | **Profesjon** | **Enhet**  | **Tidsramme** |
| N.N | Koordinator | Barne-og ungdomspsykiater | Bjerke | Inntil 100 % |
| N.N | Medarbeider | Barne- og ungdomspsykiater | Sagene | Inntil 40 % |
| N.N | Medarbeider | Psykologspesialist | Bjerke | Inntil 100 % |
| N.N | Medarbeider | Psykologspesialist | Bjerke | Inntil 100 % |
| N.N | Medarbeider | Psykolog | Sagene | Inntil 20 % |

Tildelte personalressurser og sammensetning av kompetanseteamet vurderes fortløpende av ledergruppen ved BON.

**10. Rekruttering av medarbeidere til kompetanseteamet**

Medarbeidere i kompetanseteamet rekrutteres av ledergruppen ved BON blant fast ansatte.

Av hensyn til kompetansedeling ved BON kan det være ønskelig med en viss rullering mellom ulike kompetanseteam. Samtidig er kontinuitet og målet om gode og virksomme tjenester sentrale momenter. For den enkelte medarbeider kan dette være et tema i den årlige medarbeidersamtalen med tanke på både ivaretagelse og utvikling av egen kliniske kompetanse.

Medarbeider som ønsker å tre ut av et kompetanseteam sier i fra om dette både til koordinator og til sin enhetsleder innen rimelig tid forut uttreden. Koordinator drøfter med sin enhetsleder om det er behov for en ny medarbeider i teamet. Enhetsleder (til koordinator) bringer dette deretter inn som en sak i BON ledermøte.

**11. Forholdet til andre kliniske oppgaver**

Ø-hjelpsarbeid har prioritet. Arbeidet i sped- og småbarnsteamet forventes å holde seg innenfor tidsrammen som er angitt foran. Ved utfordring med å håndtere arbeidet i komptanseteamet innen tidsrammen drøftes dette først med koordinator oog deretter med aktuelle behandlers enhetsleder.

**12. Dialog med Kvalitetsutvalget ved BON**

Innen utgangen av juni måned hvert år bes koordinator skriftlig (maks 1 side) om å beskrive oppgaveløsningen i teamet herunder antall konsultasjoner/saker, trivsel i kompetanseteamet og hvordan teamet bidrar til god pasientflyt og kompetansedeling ved BON. Oppsummeringen gis til alle enhetsledere, psykologfaglig rådgiver, medisinskfaglig rådgiver og til seksjonsleder.